བྱང་ཨ་རིའི་སྐུ་ཚབ་དོན་གཅོད་ཁང་ནས་འཕྲུལ་དེབ་འགྲེམས་སྤེལ་གྱི་གསལ་བཤད་ནང་།བོད་ཀྱི་སྐྱེ་ཁམས་ཁོར་ཡུག་སྲུང་སྐྱོབ་བྱེད་རྒྱུ་དེ་ནི་བོད་མི་རིགས་འཚོ་གནས་དང་འབྲེལ་བ་ཆགས་ཡོད་པ་མ་ཟད།འགྲོ་བ་མིའི་རིགས་ཀྱི་འཚོ་གནས་དང་ཡང་འབྲེལ་བ་ཆགས་ཡོད།འཛམ་གླིང་གི་སྣེ་གསུམ་པར་གྲགས་པའི་འཁྱག་རོམ་ནི་གོ་ལ་འདིའི་གནམ་གཤིས་འགྱུར་ལྡོག་དང་འབྲེལ་བ་ཡོད་ཅིང་།བོད་ནི་ཨེ་ཤ་ཡའི་གལ་ཆེའི་ཆུ་བོ་ཁག་གི་འབྱུང་ཁུངས་ཡིན།འབྲི་ཆུ་དང་རྨ་ཆུ་ནི་རྒྱ་ནག་མི་དམངས་དུང་ཕྱུར་མང་པོ་འཚོ་ཞིང་རྟེན་སའི་ཆུ་བོ་ཡིན་པ་དང་།གལ་ཆེའི་ཆུ་བོ་དེ་གཉིས་ཀྱི་འབྱུང་ཁུངས་ཡང་བོད་ཡིན།རྒྱ་རིགས་ཤེས་ཡོན་ཅན་སྐུ་ཞབས་ཝང་གིས་ལོ་མང་རིང་ཁོར་ཡུག་གི་གནད་དོན་སྤྱི་དང་།ལྷག་པར་དུ་བོད་ཀྱི་ཁོར་ཡུག་གི་གནས་སྟངས་ལ་ཐུགས་སྣང་དང་ཞིབ་འཇུག་གཏིང་ཟབ་གནང་སྟེ།རྩོམ་ཡིག་གི་ལམ་ནས་བོད་ཀྱི་ཁོར་ཡུག་ལ་འཕྲད་པའི་ཉེན་ཚབས་ཀྱི་གནད་དོན་གསལ་འདོན་གནང་བ་འདིས་རྒྱ་མི་རིགས་ཁྲོད་བོད་ཀྱི་ཁོར་ཡུག་སྲུང་སྐྱོབ་ལ་དོ་སྣང་ཡོང་རྒྱུར་ཕན་ཐོགས་ཡོང་བའི་རེ་བ་ཡོད།གོ་སྐབས་འདི་བརྒྱུད་སྐུ་ཞབས་ཝང་ལ་ཐུགས་རྗེ་ཆེ་ཞུ་རྒྱུ་དང་།ཁོང་གི་རྩོམ་ཡིག་ཕྱོགས་སྒྲིག་གིས་འཕྲུལ་དེབ་འདོན་ཐུབ་པར་དགའ་པོ་བྱུང་།འཕྲུལ་དེབ་སྒྲིག་སྦྱོར་ལས་དོན་ཐོག་ལག་རྩལ་གྱི་རོགས་པ་གནང་མཁན་རྒྱ་རིགས་སྐུ་ཞབས་སྦའེ་ཕུང་དང་།ཤའོ་ཤའོ་གཉིས་ལ་ཡང་གོ་སྐབས་འདི་བརྒྱུད་ཐུགས་རྗེ་ཆེ་ཞེས་གསུང་ཡོད།